


  Önkormányzat		    
      Csánig

Cs/39-11/2026.

J e g y z ő k ö n y v

Csánig község Önkormányzatának Képviselő-testülete 2026. szeptember 21-én, (hétfőn) 16:15 órakor a Közösségi Házban megtartott üléséről.

Jelen voltak: Patyi Szabolcs polgármester, Győrvári György Szilárd képviselő, Szutor István képviselő, Szutorné Varga Bernadett képviselő, Varga-Béres Blanka képviselő

Tanácskozási joggal vett részt: Böröndyné Nagy Anikó aljegyző

Meghívottak: Csóka Géza pénzügyi ügyintéző, Finta Brigitta szociális ügyintéző, Nagyné Németh Gabriella városfejlesztési ügyintéző

Lakosság részéről megjelent: 4 fő

Patyi Szabolcs polgármester köszöntötte a megjelenteket és megállapította, hogy az 5 képviselőből jelen van mind az 5 fő, az ülés határozatképes, azt megnyitotta. 

Napirendre az alábbi javaslatot tette:
1. Csatlakozás a Bursa Hungarica Felsőoktatási Önkormányzati Ösztöndíj pályázathoz
2. Az önkormányzat 2026. évi költségvetésének áttekintése 
3. Az önkormányzat 2026. évi költségvetéséről szóló önkormányzati rendelet módosítása
4. Csánig Község Önkéntes Tűzoltó Egyesület támogatási kérelme
5. A szociális alapszolgáltatások szakmai programjainak felülvizsgálata
6. Gördülő fejlesztési terv elfogadása
7. 11/2026.(II.23.) számú határozat módosítása
8. A szociális ellátásokról szóló önkormányzati rendelet módosítása
9. Közvilágítás karbantartási szerződés módosítása

Képviselő-testület a javasolt napirenddel egyhangúlag egyetértett.

Patyi Szabolcs polgármester a napirend tárgyalása előtt a két ülés között végzett munkáról és a fontosabb intézkedésekről, valamint a lejárt határidejű határozatok végrehajtásáról adott számot.

1. Beszámoló a két ülés között végzett munkáról, fontosabb intézkedésekről és a korábbi döntések végrehajtásáról:

- 2026. június 10. napjával törlésre került egy fő a köztartozásmentes adózói adatbázisból. Az érintett a hiányosságot pótolta és 2026. június 21-én kérelmezte a köztartozásmentes adózói adatbázisba történő felvételét. A kérelmező a KOMA rendszerben előírt feltételeknek megfelelt, így 2026. júliusában felkerült a köztartozásmentes adózói adatbázisba. 

Az előző képviselő-testületi ülés óta eltelt időszak rendkívül mozgalmas volt. A település mindennapi működtetése és a folyamatos karbantartási feladatok mellett több fejlesztés valósult meg, pályázati eredmény született, közösségi programokat szerveztek, továbbá több térségi rendezvényen, szakmai egyeztetésen és találkozón képviselte Csánig községet.

- 2026. június 22-én befejeződött a Versenyképes Járások Program keretében megvalósuló Faluház fűtéskorszerűsítési munkálatai,
- 2026. június 23-án a Faluházban került sor Rosta Géza műsorára, a Vas Megyei Könyvtárellátó támogatásával. A program nagy érdeklődés mellett zajlott, a Faluház megtelt gyermekekkel,
- 2026. június 26-án megtartották a nyár első „lángos estjét”, mely lehetőséget biztosított a település lakóinak a kötetlen találkozásra és közösségi együttlétre,
- 2026. július 4-én Csánig csapatával részt vettek a Szajki-tavaknál megrendezett főzőversenyen, ahol a csapat I. helyezést ért el, és elhozta a vándorkupát,
- 2026. július 15-én folytatódtak a településen a nyári karbantartási és festési munkálatok. Az önkormányzati „csapat” a diákmunka programnak köszönhetően újabb segítővel bővült, így több feladatot tudtak párhuzamosan elvégezni,
- 2026. július 22-én Szombathelyen, a Megyeházán vett részt a TÖOSZ azbeszttel kapcsolatos polgármesteri egyeztetésén,
-2026 július 23-án a Magyar Telekom Zrt. megkezdte a hálózat építését, illetve fejlesztését Csánig területén,
- 2026. július 25-én A Nicki Szent Anna-napokra szóló meghívásnak eleget tett az uraiújfalui és a répcelaki polgármester kollégáival együtt. A rendezvényen az elkészült ételek zsűrizésében vettek részt,
- 2026. július 30-án rendkívüli képviselő-testületi ülést tartottak,
- 2026. július 31-én megtartották a nyár második „lángos estjét”, mely ismét nagy érdeklődés mellett zajlott. Ugyanezen a napon érkezett az értesítés arról, hogy a Magyar Falu Program kommunális eszközbeszerzésre kiírt pályázatán az önkormányzat 10.000.800,-Ft támogatást nyert. A támogatásból egy 50 lóerős, homlokrakodóval felszerelt traktor beszerzésére kerül sor, amely jelentős segítséget jelent majd a településüzemeltetési és közterület-karbantartási feladatok ellátásában. Ezen a napon az alpolgármester benyújtotta lemondását,
- 2026. augusztus 3-án az önkormányzati „csapat” folytatta a településen a nyári karbantartási és rendezési munkálatait. A diákmunka keretében Kiss Virág egy hónapon keresztül segítette a munkákat, amelyet ezúton is köszön,
-2026.  augusztus 6-án rendkívüli képviselő-testületi ülést tartottak,
- 2026. augusztus 7-én a segítőkkel közösen elvégezték a másnapi falunap előkészítési munkálatait,
- 2026. augusztus 8-án megtartották a település egyik legnagyobb éves közösségi rendezvényét, a „Csánigi Falunap”-ot. Az idei rendezvény méretét jól jellemzi a „kis falu – óriási falunap” gondolata. A helyi fellépő formációk száma háromra, a főzőcsapatok száma pedig kilencre emelkedett. A rendezvényen a színpadi programok mellett extra fény- és hangtechnika, habparty, valamint számos kiegészítő program várta a résztvevőket. A pálya mellett egy mentőjárművet is közelebbről megismerhettek és kipróbálhattak az érdeklődők. Az esti programra megérkezett a fiatalok által különösen várt sztárvendég is. A rendezvény nagy látogatottság mellett zajlott, és számos pozitív visszajelzést kaptak. A Falunap megvalósításában rengeteg önkéntes, támogató, felajánló, fellépő, főzőcsapat és segítő vett részt.   Köszöni a Képviselő-testület támogatását és bizalmát, valamint a hivatali apparátus munkáját, akik a rendezvényhez kapcsolódó adminisztratív folyamatokat végig vitték. Köszöni továbbá valamennyi közreműködőnek azt a munkát, amely lehetővé tette a rendezvény sikeres lebonyolítását,
- 2026. augusztus 9-én a Falunapot követően a segítőkkel közösen elvégeztük a rendezvény utáni bontási, pakolási és területrendezési munkálatokat,
- 2026. augusztus 14-én a település közterületein tuskómarási munkálatokat végeztek. A munkálatok célja egy új terület kialakítása volt, a meglévő fák árnyékának kihasználásával, egyúttal megkönnyítve a későbbi fűnyírási és terület-karbantartási feladatokat,
- 2026. augusztus 15-én Csánigon került megrendezésre a Répcelaki Gazdakör aratásvégző rendezvénye. Ezt követően az Uraiújfalu Falunapjára szóló meghívásnak tett eleget,
- 2026. augusztus 19-én Strompová Viktória országgyűlési képviselővel egyeztettek Csánig helyzetéről, fejlesztési lehetőségeiről és a település jövőjét érintő kérdésekről,
- 2026. augusztus 20-án a Faluházban megtartották az államalapítás és Szent István király ünnepe alkalmából rendezett települési megemlékezést. Az ünnepi műsort követően került sor Joó Ferenc posztumusz díszoklevelének átadására, melyet családja vett át. Az ünnepség keretében a település 12 kiváló tanulóját is köszöntötték és elismerték az elmúlt tanévben nyújtott teljesítményüket. A díjazás az idei évben új irányt vett: a korábbi könyvjutalom helyett a fiatalok egy-egy kulacsot kaptak, „Csánig büszke rád! – 2026” felirattal. Az ajándékkal azt kívánták kifejezni, hogy teljesítményükre nemcsak családjuk és iskolájuk, hanem település közössége is büszke.  Számára ezen a napon különösen jó érzés volt megtapasztalni a csánigi Képviselő-testület erejét és összetartását. Jó volt érezni, hogy egy ilyen fontos települési eseményen közösen, egymást támogatva tudnak jelen lenni és képviselni Csánig közösségét,
- 2026. augusztus 23-án kézbesítésre került a Csánigi Hírmondó következő száma. Köszöni a szerkesztőcsapat munkáját, melynek eredményeként ismét eljuthattak a település háztartásaiba Csánig aktuális hírei, eseményei és fontos információi,
- 2026. augusztus 31-én Vasegerszegen Falunapi meghívásnak tett eleget. A rendezvény hivatalos részét követően kötetlen polgármesteri beszélgetésre is sor került. Ugyanezen a napon Pápoc község meghívásának is eleget tettek, ahol Csánig mindhárom csapata fellépett és képviselte a települést,
- 2026. szeptember 3-án újabb közösségi programként a Hami Büfé kitelepülése várta a csánigiakat. A program ismét lehetőséget biztosított a kötetlen találkozásra és közösségi együttlétre,
- 2026. szeptember 4-én a szükséges csere és hitelesítés elvégzését követően a defibrillátor visszakerült a helyére a Faluházhoz, így ismét rendelkezésre áll szükség esetén. Ugyanezen a napon befejeződött Csánig közvilágításának korszerűsítése. A beruházás keretében a település közvilágítási rendszere korszerűbb világítótestekkel újult meg,
- 2026. szeptember 7-én megtörtént a közvilágítás-korszerűsítési beruházás műszaki átadása,
- 2026. szeptember 19-én társadalmi munkával folytatódtak a Faluház fejlesztési és állagmegóvási munkálatai. A teremben elkészült a színpad, valamint megkezdődött a régi lámpatestek cseréje. Felajánlásnak köszönhetően korszerű, állítható fényerejű LED-es világítás kerül a terembe. Ezzel párhuzamosan megkezdődött a Faluház előtti lábazat elöregedett, elkorhadt fa burkolatának cseréje. A régi lécek eltávolítását követően új faanyag került a helyükre, amelyet az állagmegóvás érdekében bádogozással is elláttak.


A beszámolási időszakban a közösségi rendezvények mellett folyamatosan zajlott a településüzemeltetés, a közterületek gondozása, az önkormányzati ingatlanok karbantartása, valamint több fejlesztés előkészítése és megvalósítása.
Kiemelt eredménynek tekinthető a Faluház fűtéskorszerűsítésének befejezése, a közvilágítás korszerűsítése, valamint a Magyar Falu Program keretében elnyert 10.000.800,-Ft összegű támogatás, amelyből új kommunális traktor beszerzésére kerül sor.

A felsorolt feladatok és rendezvények jelentős része az önkormányzati dolgozók, a diákmunkások, az önkéntesek, a támogatók és a településért tenni akaró segítők közreműködésével valósulhatott meg. Munkájukat és segítségüket ezúton is köszöni. Kéri a Tisztelt Képviselő-testületet, hogy a két ülés közötti időszakról szóló beszámolót elfogadni szíveskedjen.

2. Átruházott hatáskörben hozott döntés a két ülés között: 

- rendkívüli települési támogatás: 3 megállapítás természetbeni ellátásként 81.000,-Ft összegben.

Megkérdezte, hogy van-e valakinek kérdése, bejelentése, javaslata a két ülés között végzett munkával kapcsolatban.

Más kérdés, hozzászólás vagy bejelentés nem volt.

Képviselő-testület 5 szavazattal, ellenszavazat, tartózkodás nélkül az alábbi határozatot hozta:

[bookmark: _Hlk175647355][bookmark: _Hlk188883986]51/2026.(IX.21.) számú határozat:
[bookmark: _Hlk168399249][bookmark: _Hlk1200042311]Csánig Önkormányzatának Képviselő-testülete az átruházott hatáskörben hozott döntésekről, a két ülés között végzett munkáról, fontosabb intézkedésekről, valamint a lejárt határidejű határozatok végrehajtásáról szóló tájékoztatást elfogadta és tudomásul vette.
[bookmark: _Hlk1683992491]
Felelős: Patyi Szabolcs polgármester
Határidő: azonnal


[bookmark: _Hlk191476051]1.  Napirend
Csatlakozás a Bursa Hungarica Felsőoktatási Önkormányzati Ösztöndíj pályázathoz
Előadó: Finta Brigitta szociális ügyintéző
	   
Írásos előterjesztés, határozati javaslatok és a nyilatkozat minta a jegyzőkönyv mellékleteként csatolva. 

Finta Brigitta szociális ügyintéző: Az elmúlt évekhez hasonlóan az idén is az Oktatási Minisztérium kiírta a Bursa Hungarica Felsőoktatási Önkormányzati Ösztöndíjrendszer pályázatot, mely a hátrányos helyzetű hallgatók számára nyújt rendszeres segítséget.  A Képviselő-testületnek dönteni kell arról, hogy az idei évben is csatlakozni akar-e a Bursa Hungarica Felsőoktatási Önkormányzati Ösztöndíj pályázathoz. Szeptember 30-ig kell eljuttatni a csatlakozási nyilatkozatot, mely az előterjesztés mellékletét képezi. Jogosultsági feltételek tekintetében javaslatot tesznek, hogy az egy főre jutó nettó átlagjövedelem összegét, mely jelenleg 162.450,-Ft emeljék fel 182.400,-Ft-ra. Az elmúlt években nem volt beadott pályázat, melynek lehet, hogy az volt az oka, hogy nagyon alacsony volt az egy főre jutó nettó átlagjövedelem. Kéri a Képviselő-testületet az előterjesztés megtárgyalására és a határozati javaslatok elfogadására. Kérdés esetén szívesen válaszol.

Kérdés, hozzászólás:
Patyi Szabolcs polgármester: Úgy gondolja, hogy nagyon alacsonyan volt megállapítva az egy főre jutó nettó jövedelem. Bízik abban, hogy az emeléssel lehetőséget tudnak adni a pályázat benyújtására a településen. Kéri az előterjesztéshez csatolt határozati javaslatok elfogadását. Kéri a Képviselő-testület döntését.

Más kérdés, hozzászólás nem volt.

Képviselő-testület 5 szavazattal, ellenszavazat, tartózkodás nélkül az alábbi határozatokat hozta:

52/2026.(IX.21.) számú határozat:
Csánig Község Önkormányzatának Képviselő-testülete kinyilvánítja szándékát, hogy csatlakozni kíván a hátrányos helyzetű, szociálisan rászoruló felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjpályázat 2027. évi fordulójához. 

Határidő: csatlakozási nyilatkozat 
elküldésére: 2026. szeptember 30. (postbélyegző) 
Felelős: Patyi Szabolcs polgármester 
  dr. Kiss Julianna jegyző


53/2026.(IX.21.) számú határozat:
Csánig Község Önkormányzatának Képviselő-testülete a Bursa Hungarica Felsőoktatási Önkormányzati Ösztöndíj támogatás feltételeit az alábbiakban határozza meg: Azon hallgatókat részesíti támogatásban, akiknek családjában az egy főre jutó nettó átlagjövedelem, a pályázat benyújtását megelőző hónapban nem haladja meg a szociális vetítési alap legkisebb összegének 600%-át (jelenleg 182.400.-Ft).

Felelős: Patyi Szabolcs polgármester
	    dr. Kiss Julianna jegyző
Határidő: azonnal



2. Napirend
Az önkormányzat 2026. évi költségvetésének áttekintése
Előadó: Csóka Géza pénzügyi ügyintéző
Írásos előterjesztés és határozati javaslat a jegyzőkönyv mellékleteként csatolva.

Csóka Géza pénzügyi ügyintéző: Minden évben ebben az időszakban szokták felülvizsgálni az önkormányzat költségvetését, hogy a költségvetésben megtervezett előirányzatok az év során, hogyan alakulnak. Próbálta szemléletesen bemutatni, hogy az eredeti, illetve már módosított előirányzatokhoz képest a teljesítések milyen százalékos arányban teljesültek. Megállapítható, hogy mind a bevételi és kiadási oldalon tudják tartani a megtervezett előirányzatokat. Kiegészítésként elmondja, hogy az iparűzési adóra tervezett 6.500.000,-Ft helyett 6.600.000,-Ft folyt be, de túlfizetésként a 2.000.000,-Ft-ot bármikor visszakérhetik. A múlt héten polgármester úrral megbeszélték, hogy még ebben az évben mit szeretne beszerezni, de azokra a fedezet biztosított. Október-november hónapban újra áttekintik a költségvetést, hogy az állami támogatásokat ki tudják teljes mértékben meríteni. Folyamatban lévő beszerzések: sószóró, garázs, továbbá ahogy polgármester úr is említette, hogy pályázaton nyertek 10.000.800,-Ft-ot, melyből traktort vásárolnak.   

Kérdés, hozzászólás:
Patyi Szabolcs polgármester: Kéri az előterjesztéshez csatolt határozati javaslat elfogadását. Kéri a Képviselő-testület döntését.

Más kérdés, hozzászólás nem volt.

Képviselő-testület 5 szavazattal, ellenszavazat, tartózkodás nélkül az alábbi határozatot hozta:

54/2026.(IX.21.) számú határozat:
Csánig Község Önkormányzatának Képviselő-testülete a költségvetés időszakos helyzetéről szóló beszámolót elfogadja.

Felelős: Patyi Szabolcs polgármester
Határidő: azonnal


3. Napirend
Az önkormányzat 2026. évi költségvetéséről szóló önkormányzati rendelet módosítása
Előadó: Csóka Géza pénzügyi ügyintéző

Írásos előterjesztés, határozati javaslat, rendelet-tervezet, indokolások, előzetes hatásvizsgálat a jegyzőkönyv mellékleteként csatolva. 

Csóka Géza pénzügyi ügyintéző: Az előterjesztésben részletesen leírta, hogy miért szükséges a rendelet módosítása. A módosítás fő oka a központi forrásból történő előirányzat módosítások (kiegészítő szociális ágazati pótlék, közfoglalkoztatás támogatása, kiegészítő pótlék, diákmunka támogatása, Magyar Falu Programban elnyert pályázat összege és az állami támogatás pótigénye). Kéri a rendelet-tervezet elfogadását. 

Kérdés, hozzászólás:
Patyi Szabolcs polgármester: Kéri az előterjesztéshez csatolt rendelet-tervezet elfogadását. Kéri a Képviselő-testület döntését. 

Más kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:

Csánig Község Önkormányzata Képviselő-testületének 7/2026.(IX.22.) önkormányzati rendelete az önkormányzat 2026. évi költségvetéséről szóló 3/2026.(II.24.) önkormányzati rendelete módosításáról.

A rendelet a jegyzőkönyvhöz csatolva.


4.  Napirend
Csánig Község Önkéntes Tűzoltó Egyesület támogatási kérelme
Előadó: Patyi Szabolcs polgármester

Írásos előterjesztés, határozati javaslat és a Csánig Község Önkéntes Tűzoltó Egyesülete kérelme a jegyzőkönyv mellékleteként csatolva.

Patyi Szabolcs polgármester: Csánig Község Önkéntes Tűzoltó Egyesülete 2026. szeptember 8-án kérelmet nyújtott be a Képviselő-testület felé fejlesztési cél megvalósulása, 5 m3-es tartálykocsi beszerzéséhez támogatás biztosítása érdekében. Ismerteti az előterjesztéshez csatolt kérelmét. A tartálykocsi beszerzéséhez szeretne kérni 100.000,-Ft támogatást az egyesület. 

Kérdés, hozzászólás:
Szutor István képviselő: Nagy segítség lenne a tartálykocsi beszerzése az egyesület részére?

Patyi Szabolcs polgármester: Igen, tűzbiztonság szempontjából, hiszen akkor 5 köbméter víz azonnal rendelkezésre állna, továbbá segítené az önkormányzat munkáját is öntözéskor. Nagyon jó áron sikerül megvásárolni a tartálykocsit a piaci árhoz képest. Kéri az előterjesztéshez csatolt határozati javaslat elfogadását. A költségvetésben terveztek 100.000,-Ft egyesületi támogatást. Javasolja, hogy Csánig Község Önkéntes Tűzoltó Egyesülete kapja meg a 100.000,-Ft támogatást. Kéri az előterjesztéshez csatolt határozati javaslat elfogadását. Kéri a Képviselő-testület döntését. 

Más kérdés, hozzászólás nem volt.

Képviselő-testület 5 szavazattal, ellenszavazat, tartózkodás nélkül az alábbi határozatot hozta:


55/2026.(IX.21.) számú határozat:
Csánig község Önkormányzatának Képviselő-testülete az államháztartáson kívüli források átadásáról és átvételéről szóló 11/2016. (XI.22.) önkormányzati rendelete alapján 100.000, - forint összegű vissza nem térítendő, felhalmozási célú támogatást biztosít Csánig Község Önkéntes Tűzoltó Egyesülete (9654 Csánig, Petőfi utca 43.) részére 5 m3-es tartálykocsi beszerzéséhez. 
A támogatási szerződésben a támogatott tevékenység időtartamát 2026. október 1. és 2026. december 31. közötti időtartamban, a felhasználás és a pénzügyi teljesítés határidejét 2026. december 31. napjában, az elszámolás határidejét pedig 2027. február 20. napjában kell meghatározni. A támogatás folyósítása 2026. szeptember 30-ig egyösszegben történik.
A Képviselő-testület a támogatás összegét az önkormányzat 2026. évi költségvetésében tervezte és biztosította.  
A Képviselő-testület felhatalmazza a polgármestert a támogatási szerződés aláírására.

Felelős: Patyi Szabolcs polgármester
               a támogatási szerződés elkészítésére: 
               Böröndyné Nagy Anikó aljegyző
Határidő: a támogatási szerződés elkészítésére: 2026.  
                  szeptember 30.


5. Napirend
A szociális alapszolgáltatások szakmai programjainak felülvizsgálata
Előadó: Finta Brigitta szociális ügyintéző

Írásos előterjesztés, határozati javaslatok és a szakmai programok a jegyzőkönyv mellékleteként csatolva.
  
Finta Brigitta szociális ügyintéző: A Kormányhivatal Hatósági Főosztály Szociális és Gyámügyi Osztálya hatósági ellenőrzést végzett az önkormányzatnál a szociális étkeztetés, a házi segítségnyújtás és a falugondnoki szolgálat tekintetében. A Kormányhivatal a vizsgálat lezárásaként megállapította, hogy a szolgáltatások tárgyi és személyi feltételei biztosítottak, működést veszélyeztető hiányosság nem történt, azonban a szolgáltatások alapdokumentumát képező Szakmai Programokban a jogszabály változásokat szükséges átvezetni és aktualizálni a hatályos jogszabályi rendelkezések figyelembevételével. A Szociális Ágazati Portálon közzétett „Ajánlás Szakmai Program készítéséhez” figyelembevételével elkészítették mindhárom szolgáltatás tekintetében a szakmai programok felülvizsgálatát. Kéri a Képviselő-testületet az előterjesztés és a határozati javaslatok megtárgyalására. 

Kérdés, hozzászólás:
Patyi Szabolcs polgármester: Kéri az előterjesztéshez csatolt határozati javaslatok elfogadását. Kéri a Képviselő-testület döntését.

Más kérdés, hozzászólás nem volt.

Képviselő-testület 5 szavazattal, ellenszavazat, tartózkodás nélkül a következő határozatokat hozta:

56/2026.(IX.21.) számú határozat:
Csánig Község Önkormányzata a Falugondnoki Szolgálat Szakmai Programját és mellékleteit a bevezetett módosítással jóváhagyja, és egységes szerkezetben elfogadja.

Felelős: Patyi Szabolcs polgármester
  dr. Kiss Julianna jegyző
Határidő: azonnal


57/2026.(IX.21.) számú határozat:
Csánig Község Önkormányzata a szociális étkeztetés Szakmai Programját és mellékleteit a bevezetett módosítással jóváhagyja, és egységes szerkezetben elfogadja.

Felelős: Patyi Szabolcs polgármester
  dr. Kiss Julianna jegyző
Határidő: azonnal


58/2026.(IX.21.) számú határozat:
Csánig Község Önkormányzata a házi segítségnyújtás Szakmai Programját és mellékleteit a bevezetett módosítással jóváhagyja, és egységes szerkezetben elfogadja.

Felelős: Patyi Szabolcs polgármester
  dr. Kiss Julianna jegyző
Határidő: azonnal


6. Napirend
Gördülő fejlesztési terv elfogadása
Előadó: Nagyné Németh Gabriella városfejlesztési ügyintéző

Írásos előterjesztés és határozati javaslat a jegyzőkönyv mellékleteként csatolva.

Nagyné Németh Gabriella városfejlesztési ügyintéző: A víziközmű-szolgáltatásról szóló törvény értelmében a víziközmű szolgáltatóknak minden évben el kell készíteni a gördülő fejlesztési tervet, melyet a Képviselő-testületnek jóvá kell hagyni. Két ütem van: az I. ütem 2027 évre, a II. ütem 2028-2036 évekre vonatkozik. A felújítási és pótlási terv alapján az ivóvíz rendszeren az I. ütemben nincs betervezett munka. A II. ütemben hálózat rekonstrukció van tervezve. Amennyiben változtatás szükséges a gördülő fejlesztési tervben, akkor az a következő évben módosítva lesz. Kéri a Képviselő-testületet, hogy a beterjesztett gördülő fejlesztési tervet fogadja el. 

Kérdés, hozzászólás:
Patyi Szabolcs polgármester: Kéri az előterjesztéshez csatolt határozati javaslat elfogadását. Kéri a Képviselő-testület döntését.

Más kérdés, hozzászólás nem volt.

Képviselő-testület 5 szavazattal, ellenszavazat, tartózkodás nélkül az alábbi határozatot hozta:

59/2026. (IX.21.) számú határozat:
Csánig Község Önkormányzatának Képviselő-testülete elfogadja az előterjesztés mellékleteként csatolt, a Vasivíz Zrt, mint üzemeltető által elkészített és javasolt V005 jelű, Répcelak-Csánig-Nick ivóvíz ellátási rendszer ivóvíz ágazat 10 éves gördülő fejlesztési tervét 2027-2036 időszakra vonatkozóan.

Felelős: Patyi Szabolcs polgármester
	    dr. Kiss Julianna jegyző
Határidő: azonnal


7. Napirend
11/2026.(II.23.) számú határozat módosítása
Előadó: Nagyné Németh Gabriella városfejlesztési ügyintéző

Írásos előterjesztés és határozati javaslat a jegyzőkönyv mellékleteként csatolva.

Nagyné Németh Gabriella városfejlesztési ügyintéző: A Képviselő-testület a 11/2026.(II.23.) számú határozatával döntött, hogy a Magyar Falu Program keretében pályázatot nyújt be kommunális eszköz beszerzésére. A pályázat pozitív elbírálásban részesült. A határozat 25 LE teljesítményű traktorra vonatkozott, mely homlokrakodóval van ellátva. Időközben a gazdasági helyzet úgy alakult, hogy az euró árfolyama lényegesen kedvezőbb lett. A támogatási összeg terhére (10.000.800,-Ft) lehetőség lenne egy nagyobb 50 LE traktort megvásárolni.  Ehhez a Képviselő-testületnek a februárban meghozott határozatát módosítani szükséges. Kéri a Képviselő-testületet, hogy módosítsa a határozatát 50 LE teljesítményű gép beszerzésére, az elnyert támogatási összeg terhére. 

Kérdés, hozzászólás:
Patyi Szabolcs polgármester: Azt gondolja, hogy a támogatási összeg terhére az erősebb teljesítményű traktort kell beszerezni. Kéri az előterjesztéshez csatolt határozati javaslat elfogadását. Kéri a Képviselő-testület döntését. 
Más kérdés, hozzászólás nem volt.

Képviselő-testület 5 szavazattal, ellenszavazat, tartózkodás nélkül a következő határozatot hozta:

60/2026.(IX.21.) számú határozat:
Csánig Község Önkormányzatának Képviselő-testülete a Magyar Falu Program kertében kapott 10.000.800,-Ft támogatási összeg terhére a pályázat benyújtásakor meghatározott 25 LE teljesítményű traktor helyett 50 LE teljesítményű gépet kíván beszerezni.

Felelős: Patyi Szabolcs polgármester	
Határidő: azonnal


8. Napirend
A szociális ellátásokról szóló önkormányzati rendelet módosítása
Előadó: Finta Brigitta szociális ügyintéző

Írásos előterjesztés, határozati javaslat, rendelet-tervezet, indokolások, előzetes hatásvizsgálat a jegyzőkönyv mellékleteként csatolva. 

Finta Brigitta szociális ügyintéző: A Képviselő-testület minél több nehéz élethelyzetbe került család számára szeretne segítséget és támogatást nyújtani. Emiatt indokolttá vált a rendeletben a rendkívüli élethelyzettel (aki a létfenntartását veszélyeztető rendkívüli élethelyzetbe kerül vagy téli időszakban a tüzelő megvásárlásával a létfenntartását veszélyezteti) összefüggő települési támogatás jogosultsági feltételeinek felülvizsgálata. A jelenlegi szabályozás szerint az egy főre eső havi családi jövedelem a 128.250,-Ft-ot nem haladhatja meg. Javasolják a 128.250,-Ft emelését 182.400,-Ft/főre. A legmagasabb támogatás összegét nem javasolják emelni, a továbbiakban is 75.000,-Ft. Úgy gondolja, hogy így többen tudnak igényleni szociális tűzifát. 

Kérdés, hozzászólás:
Patyi Szabolcs polgármester: Jó, hogy ilyen helyzetben van az önkormányzat, hogy nem sok háztartásban kell segéllyel segíteni. Most szélesebb körben meghirdették természetbeni ellátásként a tűzifa támogatást. Eddig ugyanannyi kérelem érkezett, mint szokott. Megpróbálják az észszerűség határin belül a jövedelmi határokat megemelni, hogy lehetőség szerint minél több családnak tudjanak segíteni. Kéri az előterjesztéshez csatolt rendelet-tervezet elfogadását. Kéri a Képviselő-testület döntését. 

Más kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:

Csánig Község Önkormányzata Képviselő-testületének 8/2026.(IX.22.) önkormányzati rendelete a szociális ellátásokról szóló 11/2021.(VIII.31.) önkormányzati rendelete módosításáról.

A rendelet a jegyzőkönyvhöz csatolva.
9. Napirend
Közvilágítás karbantartási szerződés módosítása
Előadó: Nagyné Németh Gabriella városfejlesztési ügyintéző

Írásos előterjesztés, határozati javaslat és a VILLCONet Kft. vállalkozási szerződése a jegyzőkönyv mellékleteként csatolva.

Nagyné Németh Gabriella városfejlesztési ügyintéző: Az önkormányzatnak a közvilágítás karbantartására a VILLCONet Kft-vel van négyéves időtartamra szerződése. Időközben pályáztak a Magyar Falu Program keretében a közvilágítás korszerűsítésére, melyet elnyertek és megvalósult a beruházás. Szükséges a szerződést módosítani, mert a régi nagyteljesítményű lámpatestek le lettek cserélve. Eddig az önkormányzat az 54 db közvilágítási lámpa üzemeltetésére és karbantartására bruttó 250.317,-Ft/év összeget fizetett. Kiegészítő ajánlatot kértek a szerződő féltől, aki éves szinten adta meg az ajánlatát. Most, az új LED lámpatestek üzemeltetésére és karbantartására bruttó 70.637,-Ft/év ajánlatot tettek. Szóbeli egyeztetés történt, hogy a beruházást végző vállalkozás a garanciát vállalja. Nyilatkozat fog készülni arról, hogy amennyiben más a szolgáltató a karbantartásra a garancia nem fog elveszni. Kéri a Képviselő-testületet, hogy a VILLCONet Kft-vel kötött szerződést módosítsa 70.637,-Ft/év szolgáltatási díjra. 

Kérdés, hozzászólás:
Patyi Szabolcs polgármester: A szerződés időtartama nem változik, marad a négy év. A módosítás során csak a lámpatestek típusa és a szolgáltatás díja változik. Kéri az előterjesztéshez csatolt határozati javaslat elfogadását. Kéri a Képviselő-testület döntését. 

Más kérdés, hozzászólás nem volt.

Képviselő-testület 5 szavazattal, ellenszavazat, tartózkodás nélkül a következő határozatot hozta:


61/2026.(IX.21.) számú határozat:
Csánig Község Önkormányzatának Képviselő-testülete a közvilágítási eszközeinek karbantartására és üzemeltetésére a VILLCONet Kft-vel (9300 Csorna, Thököly u. 16.) kötött és hatályos szerződést módosítja arra tekintettel, hogy a pályázati forrásból megvalósított korszerűsítés következtében az új LED lámpatestek üzemeltetését és karbantartását a szerződéses partner a korábbi szolgáltatási díjnál alacsonyabb összegben, bruttó 70.637,-Ft/év szolgáltatási díjjal vállalja. 
Felkéri a polgármestert a módosító szerződés aláírására.

Felelős: Patyi Szabolcs polgármester
Határidő: azonnal



Miután több napirend nem volt, Patyi Szabolcs polgármester a megjelenést megköszönte, az ülést bezárta. 

k.m.f



               Patyi Szabolcs					                      dr. Kiss Julianna
               polgármester                                                                                              jegyző

